கவிதா தேவி (பத்திரிகையாளர்)

கவிதா தேவி (Kavita Devi) கவிதா புந்தேல்கண்டி எனவும் அறியப்படும் இவர் ஓர் இந்தியப் பத்திரிகையாளரும், செய்தித் தொகுப்பாளரும் ஆவார். கபார் லஹரியா என்ற அடிமட்ட பெண்ணிய செய்தி வலையமைப்பின் இணை நிறுவனராகவும் அதன் தலைமை ஆசிரியராகவும் உள்ளார். இந்திய ஆசிரியர் சங்கத்தின் உறுப்பினராக இணைந்த முதல் தலித் இவர் என்பது குறிப்பிடத்தக்கது.

 இளமை வாழ்க்கை 
கவிதா தேவி உத்தரப் பிரதேசத்தின் பண்டா அருகே உள்ள குஞ்சன் பூர்வா என்ற தொலைதூர கிராமத்தில், தலித் விவசாயிகளின் குடும்பத்தில் பிறந்தார். ஆறு குழந்தைகளில் மூத்தவரான இவர், தனது 12 வயதிலேயே திருமணம் செய்து கொண்டார். முறையான கல்வியைப் பெறவில்லை. தனது கிராமத்தில் அரசு சார்பற்ற அமைப்பு ஒன்று ஒரு மையத்தைத் திறந்ததாகவும், அங்கு ஆறு மாதங்கள் விரிவாகப் படித்ததாகவும், மேலும் தனது குடும்பத்தினர் உட்பட பிற கிராமவாசிகளின் கணிசமான எதிர்ப்பிற்குப் பிறகும் தான் விரிவாகப் படித்ததாகவும் ஒரு நேர்காணலில் தேவி கூறுகிறார். இதன் விளைவாக தனது கிராமத்திலிருந்து கல்வியைப் பெற்ற முதல் பெண் இவர் என்று குறிப்பிடப்படுகிறார். பிந்தைய ஆண்டுகளில், இவர் தனது பட்டப்படிப்பை முடித்து, பத்திரிகைத் துறையில் முதுகலைப் பட்டம் பெற்றார்.

 பத்திரிக்கைப் பணி 
தனது கிராமத்தில் உள்ள மையத்தால் நடத்தப்பட்டு, மகிளா தகியா என்ற சிறு பத்திரிக்கையில் பணியாற்றத் தொடங்கினார். இறுதியில் 2002 ஆம் ஆண்டில், நிரந்தர் என்ற தன்னார்வ தொண்டு நிறுவனத்தின் ஆதரவுடனும், தோரப்ஜி டாட்டா அறக்கட்டளை, இந்திய தேசிய அறக்கட்டளை மற்றும் தலித் அறக்கட்டளை ஆகியவற்றின் நிதியுதவியுடனும் இவர் மற்ற ஏழு பெண்களுடன் இணைந்து கபர் லஹரியா என்ற செய்தித் தாளை நிறுவினார். 2004 ஆம் ஆண்டில், செய்தித்தாளில் பணிபுரிந்த பத்திரிகையாளர்கள் கூட்டாக சிறந்த பெண் ஊடக நபர்களுக்கான சமேலி தேவி ஜெயின் விருதைப் பெற்றனர். 2014 வாக்கில், செய்தித்தாளில் ஆறு பதிப்புகள் வெளியானது. மேலும், சுமார் 40 பெண் பத்திரிகையாளர் பணிபுரிந்தனர். உத்தரப் பிரதேசம் மற்றும் பீகார் மாநிலங்களில் உள்ள புந்தேல்கண்ட் மற்றும் அவத் போன்ற வறிய கிராமப்புறங்களில் மக்களின் முதுகெலும்பாக இது மாறியதாக பிசினஸ் ஸ்டாண்டர்ட் விவரித்தது.

ஆரம்பத்தில் ஒரு தனி கள பத்திரிகையாளராக நிறுவனத்தில் பல பதவிகளில் பணியாற்றிய இவர் பண்டா பதிப்பின் ஆசிரியர், மின்னணுச் செயல்பாடுகளின் தலைவர் போன்ற பதவிகளையும் வகித்துள்ளார். இவர் தி கவிதா ஷோ என்ற வாராந்திர செய்தி வர்ணனை நிகழ்ச்சியையும் நடத்துகிறார். மேலும் 2019 முதல் தலைமை ஆசிரியராக இருந்து வருகிறார். அதே ஆண்டில், இவர் ஒரு டெட் பேச்சாளராக தோன்றினார். நடிகர் சாருக் கான் இவருக்கு ஒரு உத்வேகமாக இருந்ததாகக் கூறினார்.

 மேற்கோள்கள் 

பகுப்பு:இந்தியப் பெண் ஊடகவியலாளர்கள்
பகுப்பு:வாழும் மக்கள்